《次韵吴兴守到官见贻一首》
宋代·刘一止

步武初辞玉笋中，旌麾疑是到珠宫。窗间岩岫如争入，笔下云烟洗不空。

千里喜深车后雨，一堂仁浃扇时风。宾筵浪许陪真赏，底用蹒跚一秃翁。

作者简介：刘一止（1078～1160）字行简，号太简居士，湖州归安（今浙江湖州）人。宣和三年进士，累官中书舍人、给事中，以敷文阁直学士致仕。为文敏捷，博学多才，其诗为吕本中、陈与义所叹赏。有《苕溪集》。